## VIIMSI VALLAVOLIKOGU

M Ä Ä R U S

Viimsi 19. detsember 2006 nr 45

**Toimetulekutoetuse vahendite jäägist täiendavate**

**sotsiaaltoetuste määramise ja maksmise kord**

Määrus kehtestatakse "Kohaliku omavalitsuse korralduse seaduse" § 6 lõike 1 ja § 22 lõike 2 ning "Sotsiaalhoolekande seaduse" § 8 punkti 2 ja § 42 lõigete 3 ja 4 alusel.

**§ 1. Reguleerimisala**

(1) Määrus sätestab riigieelarvest vallale toimetulekutoetuseks eraldatud vahendite ülejäägi korral isiku või perekonna toimetuleku soodustamiseks sotsiaaltoetuse (edaspidi - toetus) maksmise tingimused ja korra.

(2) Toetus võib olla teenus või rahaline toetus.

**§ 2. Toetust on õigus taotleda**

**(1) Isikul kelle elukoht on rahvastikuregistri andmetel Viimsi vallas.**

**(2) Puudega inimestel, töötutel, üksikpensionäridel või toimetulekuraskustega peredel.**

**(3) Isikud kelle sissetulekud jäävad allapoole vallas kehtivat vähekindlustatuse piiri.**

**§ 3. Toetuse taotlemine ja määramine**

**(1) Toetuse taotleja esitab toetuse saamiseks isikliku avalduse, millele lisab kulutusi tõendavad dokumendid.**

**(2) Toetuse maksmine ja suurus otsustatakse Viimsi Vallavalitsuse sotsiaalameti ettepanekul ja Viimsi Vallavolikogu sotsiaalkomisjoni soovitusel Vallavalitsuse korraldusega.**

**§ 4. Toetust makstakse**

**(1) Raske majandusliku olukorra leevendamiseks ja toimetuleku tagamiseks.**

**(2) Kütte, ravimite ja abivahendite ostmiseks.**

**(3) Õnnetusjuhtumi (vargus, tulekahju, veeavarii) puhul.**

**§ 5. Rakendussätted**

**(1) Määrus avalikustatakse ajalehes Viimsi Teataja, Viimsi valla veebilehel ja elektroonilises Riigi Teataja andmebaasis.**

**(2) Määrus jõustub kolmandal päeval pärast avalikustamist Vallavolikogu kantseleis.**

**Aarne Jõgimaa**

**Vallavolikogu esimees**